دير القديس العظيم الانبا بيشوى و معرف بالاسم المختصر دير الانبا بيشوى, هوا دير قبطى ارثوذكسى, و من اكبر الاديره بوادى النطرون فى غرب دلتا النيل شمال مصر. رئيس و اسقف الدير دلوقتى هوا الانبا صرابامون. الدير منسوب للانبا بيشوى اللى كان تلميذ للانبا مقار, و عمله بقيادته مع مجموعه من الرهبان اواخر القرن الرابع الميلادى. مساحته فدانين و بيضم خمس كنايس اكبرها كنيسة الانبا بيشوى, و هوا اكبر كنايس وادى النطرون, بالاضافه لمبنى للضيافه و جنينه واسعه و مكتبه و المائده الاثريه و بير الشهدا و القلالى اللى بيسكن بيها الرهبان. معروف ان البابا شنوده التالت كان بيلجا للدير داه كل فتره عشان يعتكف فيه او عشان يحتج على حاجه رافضها. كان فى بدايته تجمع رهبانى بقياده الانبا بيشوى حتى آخر القرن الرابع الميلادى, و كان عباره عن مجموعه قلالى (و هيا مساكن الرهبان) و كنيسة فى النص حولين المغاره الصخريه اللى عاش فيها الانبا بيشوى بدون اسوار. اتدمرت الكنيسه فى القرن الخامس الميلادى بسبب غاره على الاديره من الليبيين البدو سنة 407 و مره تانيه فى الغارتين سنة 434 و 444 و اتعرض كمان للتخريب فى غاره رابعه للبربر نهاية القرن السادس الميلادى على التجمعات الرهبانيه بوادى النطرون و كانت مبانيه الاساسيه وقتها هيا الكنيسه و الحصن و اتبنى تانى فى عهد البابا بنيامين الاول سنة 645.